4 หุ้น Most view ยอดคลิ๊กกระฉูด
4 หุ้น Most view ยอดคลิ๊กกระฉูด
3 ก.ย. 2558

“ข่าวหุ้นธุรกิจออนไลน์” ได้ทำการสำรวจข้อมูลการเข้าอ่านข่าวผ่านเว็บไซต์ kaohoon.com ประจำวันที่ 2 ก.ย.58 พบว่าหุ้น 4 อันดับแรกที่มียอดอ่านมากที่สุดดังนี้

อันดับแรก บริษัท คราวน์ เทค แอดวานซ์ จำกัด (มหาชน) หรือ AJD ซึ่งมีข่าวเกี่ยวกับการร่วมทุนที่ยังมีการพูดถึงตลอดเวลาหลังจากที่ผ่านมา AJD เซ็น MOU กับ YTO Express Co.,Ltd. ซึ่งเป็นผู้นำด้านการให้บริการพัสดุและด้านโลจิสติกส์แบบครบวงจรในประเทศจีน  ซึ่งมีความสัมพันธ์ทางธุรกิจกับ อาลีบาบา กรุ๊ป โฮลดิ้ง
ขณะที่นักวิเคราะห์ออกมาพูดถึงด้านเทคนิคกันมากขึ้น บล.ซีไอเอ็มบี ระบุในบทวิเคราะห์ (3 ก.ย.) ว่า AJD มีสัญญาณซื้อต่อเนื่อง แนวโน้มขึ้นทดสอบ 1.80-1.84 บาท แนวรับสำคัญ 1.50 บาท แนวรับ 1.64/1.60 บาท แนวต้าน 1.70/1.80 บาท
อันดับที่ 2 บริษัท เอ็น.ดี.รับเบอร์ จำกัด (มหาชน) หรือ NDR ซึ่งทางบริษัทมั่นใจว่าปีนี้รายได้จะเติบโต 10% ตามเป้าหมายที่วางไว้ ขณะเดียวกันคาดกำไรสุทธิในช่วงครึ่งปีหลังจะอยู่ที่ราว 20 ล้านบาท มากกว่าครึ่งปีแรกที่มีกำไรสุทธิ 13 ล้านบาท พร้อมคาดว่ารายได้จะขึ้นไปแตะ 1,000 ล้านบาท ในปี 59
ด้านเทคนิค บล.เคเคเทรด ระบุในบทวิเคราะห์ (3 ก.ค.) ว่าหากมีหุ้น NDR อยู่ทยอยขายได้ตัดขาดทุน 4.48 บาท แนวรับ 4.50 , 4.26 บาท แนวต้าน 5 บาท โดยราคาหุ้นปิดเป็นแนวโน้มทางขาขึ้นแรง  ราคาเริ่มอยู่ระดับสูง มีหุ้นอยู่ทยอยขายได้
อันดับที่ 3 บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS โดย บล.เคที ซีมิโก้ ระบุในบทวิเคราะห์ว่า แนะนำเล่นเก็งกำไรสั้น CSS เป้าหมายพื้นฐาน 7.65 บาท โดยแนวโน้มผลประกอบการครึ่งปีหลังจะเร่งตัวขึ้นจากครึ่งปีแรกจากงานในมือด้านโทรคมนาคม และการรับรู้รายได้ของบริษัทย่อย NWC ที่ CSS เข้าไปถือในสัดส่วน 70% จะเริ่มรับรู้รายได้เต็ม ไตรมาสในไตรมาส 3/58
ขณะที่คาดว่าการเปิดประมูล 4G ในช่วงปลายปีจะเป็นข่าวบวกต่อโอกาสได้งานด้านโทรคมนาคมในอนาคต โดยปัจจุบันมี งานในมืออยู่สูงราว 1.3 พันล้านบาท โดยบริษัทตั้งเป้ารายได้ปีนี้ที่ 4.8-5 พันล้านบาท หรือเติบโต 20-25% แนวรับ 4.66/4.50 บาท แนวต้าน 4.88/5 บาท
อันดับสุดท้าย บริษัท แอร์โรว์ ซินดิเคท จำกัด (มหาชน) หรือ ARROW ซึ่งคาดว่าจะได้รับผลดีจากประเด็นที่การไฟฟ้านครหลวง หรือ กฟน. ขออนุมัติจากที่ประชุมคณะรัฐมนตรี (ครม.) ในการจัดทำแผนงานเปลี่ยนระบบสายไฟฟ้าอากาศ เป็นสายไฟฟ้าใต้ดิน เพื่อรองรับการเป็นมหานครแห่งอาเซียนซึ่งมีระยะทางรวมประมาณ 261.6 กิโลเมตร ดำเนินการระหว่างปี 57-66 เป็นระยะเวลา 10 ปีด้วยกัน
ทั้งนี้จะแบ่งการดำเนินการเป็น 2 โครงการย่อย คือโครงการย่อยที่ 1 ระยะทาง 144.6 กิโลเมตร และโครงการย่อยที่ 2 ระยะทาง 117 กิโลเมตร วงเงินลงทุน 1.43 แสนล้านบาท